Orkuveitan leggur áherslu á lækkun skulda út þennan áratug Orkuveita Reykjavíkur hyggst á næstu árum greiða skuldir fyrirtækisins niður um 80,3 milljarða króna samkvæmt fjárhagsáætlun sem samþykkt hefur verið í stjórn fyrirtækisins . Í fjárhagsáætlun fyrir árið 2014 og langtímaáætlun fyrir árin 2015 til og með 2019 er áhersla lögð á áframhaldandi aðhald í rekstrinum meðan staðinn er vörður um grunnþjónustu fyrirtækisins . Áætlunin er í samræmi við „ Plan “ OR og eigenda frá árinu 2011 . „ Sparnaður í rekstri Orkuveitunnar hefur skilað góðum árangri undanfarin ár og telja stjórnendur fyrirtækisins að núverandi umfang henti viðfangsefnum þess . Orkuveitan rekur vatnsveitur , hitaveitur , rafmagnsveitur og fráveitur í um 20 sveitarfélögum auk þess að framleiða orku í fjórum virkjunum . Fyrirhugaðar fjárfestingar á næstu árum eru einkum í veitukerfum en líka í umhverfisverkefnum við virkjanirnar tvær á Hengilssvæðinu . Eins og ákveðið var með Planinu vorið 2011 er gert ráð fyrir að gjaldskrár Orkuveitunnar fylgi verðlagi . Á árunum 2005 til 2010 rýrnuðu gjaldskrár fyrir rafmagn og heitt vatn um u.þ.b. þriðjung . Aðrar forsendur fjárhagsáætlunar eru í samræmi við þjóðhagsspá . Ljóst er að þróun ytri þátta , svo sem gengis , vaxta og álverðs , getur raskað þeim áformum sem í þeim birtast . Þung skuldabyrði í erlendum gjaldmiðlum gerir fyrirtækið viðkvæmara fyrir sveiflum þessara þátta , jafnvel þótt brugðist sé við með áhættuvörnum , “ segir í tilkynningu frá OR .